《恭挽德宗景皇帝用李商隐昭肃皇帝挽诗韵》
清代·陈曾寿

恭默殷高后，开明魏孝文。殷忧从没世，多难启吾君。

待蓄三年从，旋停八表云。茹哀占复始，傥见鼎来汾。

万国归心久，苍皇一举烽。秦山愁驻马，辽海喜归龙。

欲待悲风木，翻成应洛钟。天家殉慈孝，辛苦启双封。

汉社英灵在，宸谋运斡神。执枢真有托，移彗竟无人。

九译哀何切，千秋恨尚新。小臣无以报，空湿景山尘。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴河陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。